# Voceru di una ghjovana veduva

U Voceru di una ghjovana veduva (o Vociaru di una ghjovana veduva) per l'umicidiu di u maritu hè un voceru anticu di Corsica. Issu voceru hè mintuvatu in i Canti populari corsi di Salvatore Viale (1855). Una veduva canta per u so maritu assassinatu.

## U voceru

    O caru di la surella,
    Cosa vecu quì stamane?
    Lu mio cervu pelibrunu
    Lu mio falcu senza l'ale!
    Vi vecu cù li me ochji
    Vi toccu cù le mio mane;
    O caru di la surella
    Basgiu le vostre funtane.
    Pussibile ch'ellu sia?
    Non la credu mancu avà ne.
    Lu mio marmaru piantatu
    Lu vapore à mezu mare
    Lu mio fattu à lu pinnellu
    Ghjuntu quì da le cità ne!
    Tantu vidi ch'è à Maria
    Ella non pudia durà ne.
    Lu mio scortu per fughji
    Lu mio bravu per parà ne!
    S'ellu si fusse truvatu
    Cù le so arme à le mane
    Non lasciava fà si tortu
    Non l'avianu fattu male.
    O più dolce di lu mele!
    O più mansu di lu pane!
    Paria Diu l'avesse fattu
    O Maria, cù le so mane.
    Quantu vi fecenu onore
    Quandu cullaste à Livia!
    Surtinu tutti i signori
    Fecenu tanta allegria
    La mattina di lu Vescu
    Nun ci funu tante evvive.
    S'ella l'avessi saputu
    Vostra surella Maria!...
    Perchè tuttu lu mio sangue
    Per voi datu l'averia
    E parsone quant'è mosche
    Mandà quì eiu vulia
    Eppoi mette mi à la testa
    Vostra surella Maria.
    Ghjunta sù la vostra porta
    Voi cun mè trattaste male:
    Non usciste mancu fora
    À vulè mi scavalcà ne.
    Ci sò entrata à trecce stese
    O fratellu, in queste sale;
    Eppoi ci aghju trovu à voi
    Spanzatu cum' un maghjale.
    È per me lu mio babbà
    Quantu avia vulutu fanne
    Da la cima di la pieve
    Tesu avia lu cannuchjale;
    E pò avia sceltu à voi
    O pegnu particulare!
    O altu quantu lu sole!
    O largu quantu lu mare!
    Bastava chì fuste statu
    Man' di voi la medità ne.
    Le richezze in questu locu
    Fussin' elle state rare
    È cun voi vostra surella
    Ne fusse andata à zappare
    Perchì nun avesse pientu
    Fratellu, di questu male!
    S'ella fussi per la robba
    Per impegni o per dinari
    O caru di la surella
    Nun vi lasciavamu andari;
    Perchì in sù ci era lu fiumi
    Ed inghjò ci era lu mari.
À a socera.
    O Mamma, site la meia:
    M'era infurmata di tuttu:
    Era l'arburu frundutu
    Era carcu d'ogni fruttu:
    Ma per mè la sventurata
    Nun ci hè statu altru ch'è luttu.
    Eiu nun aghju fattu lettu
    Nè impastatu mancu pane:
    Eri sera ci sò entrata;
    Devu andà mi ne stamane.
    Cum'è mè la sventurata
    Mai si ne possu truvà ne.
    Stamattina mi sò messa
    Tutta bisgiù, gioie è fiora
    Ma mi l'aghju da levà,
    Fratellu, s'appressa l'ora;
    Aghju da pone mi indossu
    La tinta di vitriola,
    Fin' tantu ch'a vita dura
    Vestita da capu à coda.
    Fin' da mercuri mattina
    Eiu v'aspettava quì ni
    Sempre guardendu la strada
    S'eiu vi vidia venini
    Nun pensendu ch'è voi fuste
    In bocca di l'assassini.
    Ah chì mi l'avesse detta
    La mattina di Natale
    Quandu in chjesa di Levia
    Voi muntaste cun babbà ne
    Eppoi d'un occhjata sola
    Voi ci vuleste cascà ne!
    S'è nun vi fussi piaciuta,
    Quantu ne daria stamane!
    Bestemmià vogliu lu Rè
    Maladì lu Tribunale!
    Perchè lu disarmamentu
    Nun l'avianu da fà ne;
    Lu tempu di l'assassini
    Appunt'è quistu d'avale!
    Più temutu di lu focu
    Più stimatu di lu mare!
    S'ella avia le so arme
    U me caru ùn t' avia male...
    Ahi! ch'avà nun mi n'importa;
    Fate pur' cum'è vi pare.
    Ciò chì s'hè fattu in Tallanu
    Nun l'hà fattu mai nissunu.
    Perchè l'avete ammazzatu
    Senz'er fattu male alcunu?
    L'avete tombu innucente
    Cum'è Cristu onniputente.

## Ligami

* A. L. A. Fée, Voceri, Canti pupulari di a Corsica, 1850, Derivaux
'Ssu artìculu hè in custruzzione. Pudete cuntribuisce à a so redazzione.